b'\n_START_ARTICLE_\nTone Klemen\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKlemen\xc4\x8di\xc4\x8d je leta 1938 diplomiral na ljubljanski Pravni fakulteti (PF) in prav tam 1966 tudi doktoriral kot prvi s temo o komunalnem gospodarstvu. Po diplomi se je zaposlil v sodstvu, med drugo svetovno vojno je bil v nem\xc5\xa1kem ujetni\xc5\xa1tvu, po njej pa je opravljal razne administrativne slu\xc5\xbebe; med drugim je bil na\xc4\x8delnik za gospodarstvo pri republi\xc5\xa1ki planski komisiji (1946 - 1952) in pomo\xc4\x8dnik direktorja Ekonomskega in\xc5\xa1tituta LRS v Ljubljani (1955 - 1960). Od leta 1961 do 1978 je bil zaposlen na Fakulteti za gradbeni\xc5\xa1tvo in geodezijo v Ljubljani (FAGG), od 1967 kot redni profesor v obdobju 1976 do 1978 tudi dekan fakultete. Leta 1968 je v okviru FAGG ustanovil in\xc5\xa1titut za komunalno gospodarstvo in bil do 1978 njegov predstojnik.\n_START_SECTION_\nDelo\n_START_PARAGRAPH_\nKlemen\xc4\x8di\xc4\x8d je prou\xc4\x8deval komunalo in stanovanjsko gospodarstvo, mestno rento in urbansko ekonomijo. Med njegovimi publikacijami so najpomembnej\xc5\xa1e: Komunalna dejavnost v na\xc5\xa1em sodobnem dru\xc5\xbebenem razvoju (1980), Stanovanjsko gospodarstvo (1985).'